A menstruación, a regla u o costumbre ye un fenomeno fisiolochico d'as mullers que se presenta en as mullers sanas dende a pubertat dica a menopausia. Consiste en a expulsión d'os ovulos no fertilizatos, en forma de fluxo hematico, creyando perdugas de sangre, a la fin de cada ciclo menstrual. L'ovulo procede d'a cavidat uterina u utero y sale por a vachina. As perdugas de sangre son de chicota cantidat pero continas mientres os días que dura a menstruación, de tres a cinco días, encara que se considera normal d'un periodo de dos días dica siet. Por un regular os primers días o fluxo ye mas abundant, mientres que os zaguers días ye muito menor. A cantidat total de sangre perdita en o ciclo menstrual varía en función d'a persona, pero a meyana ye d'uns sesenta mililitros. A menstruación ye regulata por as hormonas femeninas.